Broj: 711-I-181-P-293-19/21-07-11

Zagreb, 29. siječnja 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. 57/15. i 98/19., u daljnjem tekstu: ZSSI), **u predmetu dužnosnika Rikarda Novaka, gradonačelnika Grada Hvara**, pokrenutom Odlukom Povjerenstva, broj: 711-I-1087-P-293-19/20-04-11 od 29. svibnja 2020.g., na 113. sjednici, održanoj 29. siječnja 2021.g., donosi sljedeću:

**ODLUKU**

**Donošenjem odluke o imenovanju Krešimira Marušića za člana Uprave – direktora trgovačkog društva FONTIK d.o.o., koju je dužnosnik donio 8. srpnja 2019.g. kao jedini član Skupštine navedenog trgovačkog društva, a bez prethodnog prijedloga Gradskog vijeća Grada Hvara, dužnosnik Rikardo Novak, gradonačelnik Grada Hvara, počinio je povredu članka 15. stavka 2. ZSSI-a.**

Obrazloženje

Povjerenstvo je na 87. sjednici, održanoj dana 29. svibnja 2020.g., pokrenulo postupak za odlučivanje o sukobu interesa protiv dužnosnika Rikarda Novaka, gradonačelnika Grada Hvara, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik kao gradonačelnik Grada Hvara te predsjednik Skupštine trgovačkog društva FONTIK d.o.o. donio odluku o imenovanju direktora navedenog trgovačkog društva dana 8. srpnja 2019.g., bez prijedloga Gradskog vijeća Grada Hvara.

Dužnosnik je na Odluku o pokretanju postupka dostavio pisano očitovanje u kojem u bitnome navodi da se jednostavno radi o previdu. Naime, Grad Hvar, kao tijelo lokalna samouprave, u vrijeme donošenja Odluke o imenovanju direktora trgovačkog društva FONTIK d.o.o., dana 8. srpnja 2019. godine, nije imalo kontakata sa Povjerenstvom za odlučivanje o sukobu interesa, time ni samim Zakonom o sprječavanju sukobu interesa pa je prilikom donošenja odluke o direktoru predmetnog društva, u vlasništvu Grada Hvara, propušteno postupati u skladu sa odredbom članka 15. Zakona. Upis promjene ovlaštene osobe za zastupanje (direktora) u sudskom registru izvršen je bez osporavanja ili odbijanja po nadležnom sudu. dužnosnik navodi kako je prvenstveno postupao temeljem odredbe članka 48. stavak 1. točka 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) kojom je propisano da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno. Time nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava, odnosno može imenovati sebe ili drugu osobu. Slijedom navedenog dužnosnik smatra da prilikom izbora novog direktora trgovačkog društva FONTIK d.o.o. nije došlo do povrede zakonskih normi koje bi utjecale na pitanje same zakonitosti i provedivosti predmetne Odluke.

Člankom 3. stavkom 1. podstavkom 39. ZSSI-a propisano je da su gradonačelnici i zamjenici gradonačelnika dužnosnici u smislu ZSSI-a. Uvidom u registar dužnosnika koji vodi Povjerenstvo utvrđeno je da Rikardo Novak obnaša dužnost gradonačelnika Grada Hvara, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 423. stavkom 2. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. 40/19) propisano je da članovi društva svojom odlukom imenuju upravu društva ako društvenim ugovorom nije predviđeno da je imenuje netko drugi u društvu. Člankom 441. stavkom 1. istog Zakona propisano je da Skupština društva s ograničenom odgovornošću odlučuje o pitanjima određenim društvenim ugovorom, između ostaloga, o imenovanju i opozivu članova uprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. , 137/15., 123/17, 98/19. i 144/20.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona osnovanih od strane predstavničkog tijela jedinice, osim ako posebnim zakonom nije drugačije određeno.

Uvidom u podatke sudskog registra Trgovačkog suda u Splitu utvrđeno je da je pod matičnim brojem subjekta: 060167831, OIB: 17236693942 upisano trgovačko društvo FONTIK d.o.o. Osnivač predmetnog društva je Grad Hvar. Pod podacima o osobama ovlaštenim za zastupanje društva navodi se Krešimir Marušić, direktor, zastupa društvo pojedinačno i samostalno od 8. srpnja 2019.g.

Na traženje Povjerenstva, trgovačko društvo FONTIK d.o.o. je dana 25. studenog 2019.g. dostavilo očitovanje u kojem se navodi kako je Krešimir Marušić imenovan za direktora društva FONTIK d.o.o. odlukom Skupštine društva od 8. srpnja 2019.g. Prilikom navedenog imenovanja funkciju člana skupštine obnašao je gradonačelnik Grada Hvara Rikardo Novak, na temelju članka 48. stavka 1. točka 6. Zakona o lokalnoj i područnoj (regionalnoj) samoupravi i članka 34. Statuta Grada Hvara. Prethodno navedenoj odluci o imenovanju Krešimira Marušića za direktora predmetnog društva, prijedlog imenovanja nije dostavilo Gradsko vijeće Grada Hvara. U prilogu očitovanja dostavljena je Odluka o imenovanju člana uprave – direktora trgovačkog društva FONTIK d.o.o. od 8. srpnja 2019.g. Navedenu Odluku potpisao je gradonačelnik Grada Hvara Rikardo Novak.

Povjerenstvo ukazuje kako odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.,dalje u tekstu: ZTD) propisuju postupak donošenja odluka skupština trgovačkih društava pa tako i odluka o imenovanjima članova tijela trgovačkih društava. Prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. No, specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska, odnosno jedinice lokalne i područne (regionalne) samouprave imaju udjele u vlasništvu, a koje su propisane drugim zakonima također je potrebno primjenjivati.

Nadalje, čelnik izvršne vlasti jedinice lokalne ili regionalne samouprave ovlašten je na skupštinama trgovačkih društava u vlasništvu te jedinice glasovati za imenovanje članova nadzornog odbora i uprave, odnosno ukoliko sam predstavlja Skupštinu da je ovlašten donositi odluku o opozivu ili imenovanju člana Uprave ili Nadzornog odbora, ali s tom razlikom da bi njegovu glasovanju na skupštini ili donošenju odluke trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije Povjerenstvo je utvrdilo kako je dužnosnik Rikardo Novak u obnašanju dužnosti gradonačelnika Grada Hvara počinio povredu članka 15. stavka 2. ZSSI-a, koja proizlazi iz okolnosti da je kao predsjednik Skupštine trgovačkog društva FONTIK d.o.o. donio odluku o imenovanju direktora navedenog trgovačkog društva dana 8. srpnja 2019.g., bez prijedloga Gradskog vijeća Grada Hvara.

Povjerenstvo obrazlaže kako nije sporno da odredbe Zakona o trgovačkim društvima propisuju postupak donošenja odluka skupština trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je da je člankom 48. Zakon o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava u kojima jedinica ima udjele u vlasništvu.

Oba navedena Zakona propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, pa stoga i članova uprava trgovačkih društava u vlasništvu jedinice lokalne i područne (regionalne) samouprave. Pritom Povjerenstvo nije nadležno niti je u ovom postupku utvrđivalo je li dužnosnik kao član Skupštine predmetnog trgovačkog društva, prilikom donošenja Odluke o imenovanju Krešimira Marušića za člana Uprave – direktora trgovačkog društva FONTIK d.o.o. pravilno primijenio odredbe Zakona o lokalnoj i područnoj (regionalnoj) samoupravi, kao ni je li predmetna odluka dužnosnika kao jedinog člana Skupštine društva donesena sukladno odredbama Zakona o trgovačkim društvima.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru propisanu člankom 15. stavkom 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano koje tijelo predlaže skupštinama tih trgovačkih društava članove upravnih tijela i nadzornih odbora. Čelnik izvršne vlasti jedinice lokalne samouprave, u konkretnom slučaju gradonačelnik Grada Hvara, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, je samostalan u imenovanju predstavnika te jedinice u skupštini trgovačkih društava u vlasništvu iste, odnosno može imenovati sebe ili drugu osobu za člana/članove skupštine istih.

Povjerenstvo također zaključuje da nije sporno da je gradonačelnik Grada Hvara, kao jedini član Skupštine trgovačkog društava FONTIK d.o.o. u isključivom vlasništvu te jedinice, ovlašten donositi odluku o imenovanju člana uprave, ali donošenju navedene odluke morao je prethoditi prijedlog predstavničkog tijela iste jedinice lokalne samouprave, odnosno Gradskog vijeća Grada Hvara, kako bi se poštovala odredba članka 15. stavka 2. ZSSI-a.

Imajući u vidu da su sukladno članku 5. stavku 2. ZSSI-a dužnosnici osobno odgovorni za svoje djelovanje u obnašanju javnih dužnosti, Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika jedinice lokalne samouprave u skupštini trgovačkog društva u vlasništvu te jedinice, moraju voditi brigu o poštivanju odredbi članka 15. ZSSI-a. Stoga ukoliko dužnosnici u svojstvu skupštine trgovačkog društva donose odluku o imenovanju članova uprave ili nadzornog odbora, bez da postoji prethodni prijedlog predstavničkog tijela jedinice lokalne samouprave, isti mogu biti odgovorni za povredu navedene odredbe Zakona.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu ZSSI-a, počinjenu od strane dužnosnika Rikarda Novaka.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Rikardo Novak, elektroničkom dostavom
2. Objava na internetskoj stranici Povjerenstva
3. Pismohrana